ประกาศกรมการขนส่งทางบก เรื่อง การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์) ของบุคคลธรรมดาที่จดทะเบียนในเขตกรุงเทพมหานคร พ.ศ. 2557
ประกาศกรมการขนส่งทางบก
ประกาศกรมการขนส่งทางบก
เรื่อง
การให้ความเห็นชอบเครื่องสื่อสารสำหรับรถยนต์รับจ้าง (รถแท็กซี่มิเตอร์)
ของบุคคลธรรมดา
ที่จดทะเบียนในเขตกรุงเทพมหานคร
พ.ศ. ๒๕๕๗[๑]
 

ตามที่ได้มีประกาศกรมการขนส่งทางบก เรื่อง
การกำหนดเครื่องสื่อสารสำหรับรถยนต์รับจ้าง (รถแท็กซี่มิเตอร์)
ที่จดทะเบียนในเขตกรุงเทพมหานคร ลงวันที่ ๑๐ กรกฎาคม พ.ศ. ๒๕๕๒ ไว้แล้ว นั้น

โดยที่ปัจจุบันการกำหนดให้โทรศัพท์เคลื่อนที่เป็นเครื่องสื่อสารสำหรับรถยนต์รับจ้างของบุคคลธรรมดาเกิดปัญหากับประชาชนผู้ใช้บริการ
อันมีสาเหตุมาจากหมายเลขโทรศัพท์เคลื่อนที่ที่แสดงไว้ที่รถยนต์รับจ้างมีการเปลี่ยนแปลง
และเจ้าของรถยนต์รับจ้างแจ้งต่อนายทะเบียนล่าช้าและไม่เป็นปัจจุบัน ดังนั้น
เพื่อเป็นการแก้ไขปัญหาดังกล่าว
สมควรแก้ไขปรับปรุงประกาศกรมการขนส่งทางบกเสียใหม่ให้มีความเหมาะสมยิ่งขึ้น อาศัยอำนาจตามความในข้อ
๙ วรรคหนึ่ง ของกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานคร
พ.ศ. ๒๕๕๐ อธิบดีกรมการขนส่งทางบกจึงออกประกาศไว้ ดังต่อไปนี้

ข้อ ๑ ให้ยกเลิกประกาศกรมการขนส่งทางบก
เรื่อง การกำหนดเครื่องสื่อสารสำหรับรถยนต์รับจ้าง (รถแท็กซี่มิเตอร์) ที่จดทะเบียนในเขตกรุงเทพมหานคร
ลงวันที่ ๑๐ กรกฎาคม พ.ศ. ๒๕๕๒

ข้อ ๒ ให้โทรศัพท์เคลื่อนที่เป็นเครื่องสื่อสารที่กรมการขนส่งทางบกให้ความเห็นชอบเป็นเครื่องสื่อสารสำหรับรถยนต์รับจ้างของบุคคลธรรมดาที่จดทะเบียนในเขตกรุงเทพมหานครได้
การใช้โทรศัพท์เคลื่อนที่เป็นเครื่องสื่อสารตามวรรคหนึ่ง
เจ้าของรถยนต์รับจ้างต้องใช้บริการโทรศัพท์เคลื่อนที่แบบรายเดือน

ข้อ ๓ ให้เจ้าของรถยนต์รับจ้างที่ใช้โทรศัพท์เคลื่อนที่เป็นเครื่องสื่อสารแสดงหมายเลขโทรศัพท์ตามข้อ
๒ โดยให้ใช้ข้อความว่าเรียก TAXI โทร....(หมายเลขโทรศัพท์เคลื่อนที่).... โดยตัวอักษรและตัวเลขอารบิคต้องมีขนาดสูงไม่เกิน ๑๐ เซนติเมตร
ติดบริเวณประตูตอนหลังด้านนอกทั้งสองด้านและตามแนวบนของกระจกกันลมด้านหลังของรถ
โดยแนวล่างของข้อความต้องห่างจากขอบบนไม่เกิน ๑๕ เซนติเมตร
และสีที่ใช้ต้องตัดกับสีของตัวรถให้มองเห็นได้ชัดเจนทั้งในเวลากลางวันและกลางคืน
ในกรณีที่จัดทำข้อความตามวรรคหนึ่งบนแผ่นฟิล์ม
เมื่อติดฟิล์มนั้นลงบนกระจกกันลมด้านหลังแล้ว ในบริเวณที่มิใช่ตัวอักษรหรือตัวเลขจะต้องโปร่งใสสามารถมองเห็นสภาพภายในรถและสภาพการจราจรภายนอกได้ชัดเจน
และขอบแผ่นฟิล์มด้านล่างต้องมีระยะห่างจากขอบกระจกกันลมด้านบน ไม่เกินร้อยละ ๒๕
ของความสูงกระจกกันลมด้านหลัง

ข้อ ๔ ให้เจ้าของรถยนต์รับจ้างที่ใช้โทรศัพท์เคลื่อนที่เป็นเครื่องสื่อสารจัดส่งหลักฐานแสดงการใช้โทรศัพท์เคลื่อนที่แบบรายเดือนพร้อมหมายเลขโทรศัพท์เคลื่อนที่ให้แก่นายทะเบียน
พร้อมกับการยื่นขออนุญาตจดทะเบียนรถ หรือขอเสียภาษีประจำปี

ข้อ ๕ ในกรณีที่มีการเปลี่ยนแปลงเครื่องสื่อสารจากวิทยุคมนาคมเป็นโทรศัพท์เคลื่อนที่
หรือเปลี่ยนแปลงหมายเลขโทรศัพท์เคลื่อนที่ที่ใช้เป็นเครื่องสื่อสารสำหรับรถยนต์รับจ้าง
เจ้าของรถยนต์รับจ้างต้องเปลี่ยนแปลงหมายเลขโทรศัพท์เคลื่อนที่ที่แสดงไว้ตามข้อ ๓
และแจ้งให้นายทะเบียนทราบภายใน ๓ วัน นับแต่วันที่มีการเปลี่ยนแปลง


ประกาศ
ณ วันที่ ๑๐ มกราคม พ.ศ. ๒๕๕๗
อัฌษไธค์
รัตนดิลก ณ ภูเก็ต
อธิบดีกรมการขนส่งทางบก















ปริยานุช/ผู้จัดทำ
๒๕ กุมภาพันธ์
๒๕๕๗

อุษมล/ผู้ตรวจ
๒๗ กุมภาพันธ์
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๓๓ ง/หน้า ๒๙/๑๗ กุมภาพันธ์ ๒๕๕๗